חזרה לתוכן העניינים

# סקירת רשת אלחוטית: מדריך למשתמש לחיבור רשת Intel(R) PRO/Wireless 3945ABG

## אודות טכנולוגיית רשת אלחוטית

- בחירת רשת אלחוטית
- הגדרת תצורה של רשת אלחוטית
- זיהוי רשת אלחוטית

רשת אלחוטית מחברת מחשבים מבלי להשתמש בכבלי רשת. במקום זאת, מחשבים משתמשים בתקשורת רדיו להעברת נתונים ביניהם. ניתן לתקשר באופן ישיר עם מחשבים אלחוטיים נוספים, או להתחבר לרשת קיימת דרך נקודת גישה אלחוטית. בעת התקנת המתאם האלחוטי, עליך לבחור את מצב ההפעלה לסוג הרשת האלחוטית הרצויה. ניתן להשתמש במתאם חיבור הרשת Intel(R) PRO/Wireless כדי להתחבר להתקנים אלחוטיים דומים, התואמים לתקן 802.11 לעבודה ברשת אלחוטית.

## בחירת מצב רשת אלחוטית

רשתות אלחוטיות יכולות לפעול עם נקודות גישה או בלעדיהן, בהתאם למספר המשתמשים ברשת. מצב תשתית משתמש בנקודות גישה, כדי לאפשר למחשבים אלחוטיים לשלוח ולקבל מידע. מחשבים אלחוטיים משדרים לנקודת הגישה, נקודת הגישה מקבלת את המידע ומשדרת אותו למחשבים אחרים. נוסף על כך, נקודת הגישה יכולה להיות מחוברת לרשת מחווטת או לאינטרנט. נקודות גישה מרובות יכולות לשתף פעולה כדי לספק אזור כיסוי רחב.

מצב התקן להתקן, הנקרא גם מצב אד הוק, פועל ללא נקודות גישה ומאפשר למחשבים אלחוטיים לשלוח מידע ישירות למחשבים אלחוטיים אחרים. באפשרותך להשתמש במצב התקן להתקן כדי ליצור רשת מחשבים בבית או במשרד קטן, או להגדיר רשת אלחוטית זמנית לפגישה.

## הגדרת תצורה של רשת אלחוטית

על מנת שרשת אלחוטית 802.11 תפעל כהלכה, יש להגדיר שלושה רכיבים בסיסיים:

- שם רשת: כל רשת אלחוטית משתמשת בשם רשת ייחודי לזיהוי הרשת. השם הוא ה- Service Set Identifier‏ (SSID‏). בעת התקנת המתאם האלחוטי, עליך לציין את ה- SSID‏. אם ברצונך להתחבר לרשת קיימת, עליך להשתמש בשם זה עבור רשת זו. אם אתה מתקין רשת משלך, באפשרותך להגדיר שם משלך ולהשתמש בו בכל מחשב. השם יכול להיות באורך 32 תווים לכל היותר ולכלול אותיות ומספרים.
- פרופילים: בעת הגדרת המחשב לגישה לרשת אלחוטית, תוכנת Intel(R)PROSet/Wireless יוצרת פרופיל עבור ההגדרות האלחוטיות המצוינות. אם ברצונך להתחבר לרשת אחרת, באפשרותך לסרוק ולחפש רשתות קיימות וליצור חיבור זמני, או ליצור פרופיל עבור רשת זו. לאחר יצירת פרופילים, המחשב מתחבר אוטומטית בעת שינוי מיקום.
- אבטחה: רשתות אלחוטיות של 802.11 משתמשות בהצפנה כדי להגן על הנתונים. Wired Equivalent Privacy‏ (WEP) משתמש במפתח הצפנה משותף של 64 או 128 סיביות כדי לערבל נתונים. לפני שמחשב משדר נתונים, הוא משתמש במפתח הצפנה סודי כדי לערבל את הנתונים. המחשב הקולט משתמש באותו המפתח כדי לפענח את הנתונים. בעת התחברות לרשת קיימת, השתמש במפתח ההצפנה הניתן על-ידי מנהל הרשת האלחוטית. אם אתה מתקין רשת משלך, באפשרותך ליצור מפתח משלך ולהשתמש בו בכל מחשב.

  אימות 802.1x אינו תלוי בתהליך האימות 802.11. תקן 802.1x מספק מסגרת עבור פרוטוקולים שונים של אימות וניהול מפתח. ישנם סוגי אימות 802.1x שונים, כאשר כל אחד מהם מספק גישה שונה לאימות, אך כולם משתמשים באותו פרוטוקול 802.1x ומסגרת לתקשורת בין לקוח לנקודת גישה.

## זיהוי רשת אלחוטית

בהתאם לגודל ולרכיבים של רשת אלחוטית, קיימות דרכים רבות לזהות רשת אלחוטית:

- שם הרשת או ה- Service Set Identifier‏ (SSID‏) — מזהים רשת אלחוטית. על כל ההתקנים האלחוטיים ברשת להשתמש ב- SSID זהה.
- Extended Service Set Identifier‏ (ESSID‏) — מקרה מיוחד של SSID המשמש לזיהוי רשת אלחוטית הכוללת נקודות גישה.
- Independent Basic Service Set Identifier‏ (IBSSID‏) — מקרה מיוחד של SSID המשמש לזיהוי רשת של מחשבים אלחוטיים, המוגדרים לתקשר בצורה ישירה זה עם זה, מבלי להשתמש בנקודת גישה.
- Basic Service Set Identifier‏ (BSSID‏) — מזהה ייחודי עבור כל התקן אלחוטי. ה- BSSID הוא כתובת ה- Ethernet MAC של ההתקן.
- SSID שידור — נקודת גישה יכולה לענות למחשבים השולחים מנות בדיקה באמצעות SSID הבדיקה. אם תכונה זו מאופשרת בנקודת הגישה, כל משתמש אלחוטי יכול ליצור שיוך לנקודת הגישה באמצעות SSID ריק (null‏).

חזרה לראש הדף

חזרה לתוכן העניינים

סימנים מסחריים וכתבי ויתור